Diari Oficial de la Generalitat Valenciana


Sumari del DOGV 3443, del 26-02-1999 (1999/755)

RESOLUCIÓ de l'1 de juliol de 1998, del Rectorat de la Universitat de València, per la qual s'aprova la delegació de funcions en els vicerectors, la secretària general, el gerent i altres òrgans d'aquesta universitat.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3443

Data del DOGV
:   26-02-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/755


Data del document
:   01-07-1998

Organisme emissor
:   Universitat de València

Tipus de document
:   Resolució

Descriptors 

:   * universitat
    * delegació de poders
    * competència administrativa

RESOLUCIÓ de l'1 de juliol de 1998, del Rectorat de la Universitat de València, per la qual s'aprova la delegació de funcions en els vicerectors, la secretària general, el gerent i altres òrgans d'aquesta universitat. [1999/X755]
  
Els Estatuts de la Universitat de València, aprovats per Decret del Consell de la Generalitat Valenciana el 28 d'octubre de 1985, atribueixen al rector les facultats i les competències que es recullen en l'article 113.
  
A l'objecte d'assolir una major eficàcia en la gestió dels òrgans universitaris, alhora que s'evite una sobrecàrrega i acumulació de funcions en la persona del rector, sense minva les garanties jurídiques dels particulars, i de conformitat amb el que preveuen els articles 13 de la Llei 30/1992, de Règim Jurídic de les Administracions Públiques i del Procediment Administratiu Comú, i 114 i 122 dels Estatuts de la Universitat de València, aquest Rectorat, a l'empara de les competències que li confereix l'article 18 de la Llei de Reforma Universitària, ha resolt:
  
La delegació de les atribucions del rector en les matèries i òrgans següents:
  
Primer
  
Es deleguen en la vicerectora d'Organització Acadèmica les facultats i les competències que atribueixen al rector, pel que fa als funcionaris docents i el professorat de la Universitat de València, la Llei de Reforma Universitària, la Llei de Mesures per a la Reforma de la Funció Pública, els Estatuts de la Universitat de València i les disposicions concordants i complementàries en aquesta matèria; la supervisió de l'oferta de curs acadèmic; la concessió de llicències per estudis, quan excedesquen de set dies; el règim dels departaments i, en general, totes aquelles funcions que estan atribuïdes al rector dins l'àmbit de l'ordenació acadèmica.
  
Així mateix, es delega en la vicerectora d'Organització Acadèmica la presidència de la Comissió d'Organització Acadèmica i de la Comissió de Professorat.
  
Segon
  
Es deleguen en el vicerector d'Investigació les competències per realitzar la proposta, la formalització i la contractació de projectes europeus d'investigació; la celebració de convenis específics d'investigació; les atribucions relatives a matèria de beques i ajudes d'investigació, la convocatòria de les beques pròpies de la Universitat i el nomenament dels becaris; l'autorització de pagaments a professors i personal investigador per activitat investigadora en matèria de contractes d'investigació dels articles 11 i 45 de la Llei de Reforma Universitària; efectuar plans específics d'Informatització i, en general, totes aquelles funcions que atribueixen al rector, dins l'àmbit de la investigació i les noves tecnologies, la legislació vigent, els Estatuts de la Universitat de València i les altres normes que puguen contenir-se en la normativa específica.
  
Així mateix, es deleguen en el vicerector d'Investigació la presidència del Consell Assessor de l'Observatori Astronòmic, de la Comissió d'Investigació, de la Comissió de Doctorat (des de l'1 d'octubre de 1998), de la Comissió d'Informàtica i de la Comissió d'Apel·lacions de Concursos.
  
Tercer
  
Es deleguen en el vicerector d'Infrastructures i Planificació les competències que estan atribuïdes al rector pel que fa al seguiment del pla de finançament plurianual; el seguiment de l'execució i la liquidació pressupostària; el seguiment i el control de les inversions procedents de la Generalitat i dels fons Feder; el seguiment i el control del Pla d'Inversions amb la Generalitat; l'actuació en els expedients de contractació realitzats a l'empara de la Llei 13/1995; l'adjudicació de contractes públics; les biblioteques; la Comissió Mixta entre Universitat-Institucions Sanitàries; la realització d'anàlisis de prospectiva sobre l'organització de la Universitat de València; l'elaboració de models distributius en matèria econòmica per a centres i departaments; informació i gestió dels espais de la Universitat de València.
  
Així mateix, es delega en el vicerector d'Infrastructures i Planificació la presidència de la Comissió Econòmica, de la Comissió d'Informació Bibliogràfica, i de la Mesa Negociadora amb els sindicats.
  
Quart
  
Es deleguen en el vicerector de Relacions Institucionals i Comunicació aquelles facultats que estan atribuïdes al rector en matèria de coordinació de les relacions amb la resta de les institucions i en política d'informació i comunicació.
  
Així mateix, es delega en el vicerector de Relacions Institucionals i Comunicació la presidència de la Comissió de Normalització Lingüística, del Consell Editorial, de la Comissió de Doctorat (fins al 30 de setembre de 1998) i de la Comissió de Normalització i Homologació de la documentació administrativa.
  
Cinquè
  
Es deleguen en el vicerector d'Organització Administrativa les competències que atribueixen al rector, pel que fa al personal funcionari i el personal laboral d'administració i serveis, la Llei de reforma universitària, la Llei de la funció pública valenciana, els Estatuts de la Universitat de València, el conveni col·lectiu i la normativa complementària i, en particular, la resolució de les situacions administratives dels funcionaris i del personal laboral; la convocatòria d'oposicions i de concursos; el nomenament dels tribunals; efectuar la proposta anual de plantilla orgànica del personal d'administració i serveis; el règim de provisió dels llocs de treball i el règim de trasllat; i la iniciació i el seguiment de la potestat disciplinària a la Universitat de València.
  
Així mateix, es delega en el vicerector d'Organització Administrativa la presidència de la Comissió de Disciplina, la Comissió de Personal d'Administració i Serveis i del Comitè de Salut Laboral.
  
Sisè
  
Es delega en el vicerector de Cultura la coordinació i la gestió de les diverses Aules de Cultura, de la Sala d'Exposicions; la conservació del Patrimoni; l'adopció de totes aquelles decisions relatives a la conservació i l'ús de l'edifici històric de la Universitat de València; la coordinació i la gestió dels actes de celebració del cinquè centenari de la Universitat de València; la realització i la coordinació de les activitats de caràcter esportiu dependents de la Universitat de València; la direcció i la coordinació, amb el vicerector d'Estudiants, de l'escola d'estiu ?La Nau dels Xiquets?; la direcció i la coordinació de la Universitat d'Estiu de Gandia; la gestió dels col·legis majors propis, i també totes aquelles facultats i competències que atribueixen al rector, en matèria d'activitats culturals, la legislació vigent, els Estatuts de la Universitat de València i les altres disposicions que es puguen contenir en la normativa específica.
  
Així mateix, es delega en el vicerector de Cultura la presidència de la Comissió d'Educació Física i Esports i del Consell Executiu de la Fundació General de la Universitat de València.
  
Setè
  
Es deleguen en el vicerector d'Estudis les competències que estan conferides al rector, tant en la legislació vigent com en la que es dicte, en matèria d'aprovació, modificació i seguiment dels programes d'ensenyament i plans d'estudis; la convalidació parcial d'estudis de plans antics; l'accés i la permanència dels estudiants a la Universitat de València; la preinscripció i l'admissió d'estudiants a centres; el nomenament de membres de tribunals de proves d'accés a la Universitat, de delegats de centres privats adscrits a la Universitat de València en què s'impartesca el Curs d'Orientació Universitària i dels coordinadors de matèria del Curs d'Orientació Universitària; l'avaluació de la docència; la formació permanent; la resolució de tots aquells recursos que els alumnes interposen contra les decisions i les resolucions que la Universitat de València dicte en matèria de règim d'estudiants i, en general, totes aquelles funcions que atribueixen al rector, dins l'àmbit dels estudis universitaris, la legislació vigent, els Estatuts de la Universitat de València i les altres disposicions que puguen contenir-se en la normativa específica.
  
Així mateix, es delega en el vicerector d'Estudis la pertinença, en representació de la Universitat de València, a la Comissió Interuniversitària d'Accés a la Universitat i la presidència de la Comissió d'Avaluació i de la Comissió d'Estudis.
  
Vuitè
  
Es deleguen en el vicerector d'Extensió Universitària i Relacions amb la Societat la gestió dels cursos d'extensió universitària, de la Universitat als Pobles i de Formació extracurricular i la presidència de la Comissió General de Pràctiques de la Universitat de València i de la Comissió d'Extensió Universitària.
  
Novè
  
Es deleguen en el vicerector d'Estudiants les facultats de convocatòria i resolució de bosses de viatge a estudiants de primer, segon i tercer cicle; d'ajudes a projectes d'associacions d'estudiants; d'ajudes tècniques a estudiants amb discapacitats; i d'ajudes a projectes de cooperació i solidaritat de grups d'estudiants.
  
Així mateix, es delega en el vicerector d'Estudiants la presidència de les comissions que atorguen les ajudes anteriors.
  
Deu
  
Es delega en la secretària general la presidència de la Comissió del Programa de Solidaritat amb el Tercer Món de la Universitat de València «Una Nau de Solidaritat».
  
Onze
  
Es delega en el gerent la facultat d'autoritzar i de disposar les despeses, i també d'ordenar pagaments de qualsevol mena; les competències que la legislació vigent ,en matèria de contractació administrativa en l'àmbit de la Llei 13/1995 de contractes de les Administracions públiques i la normativa que la desenvolupa, assigna a l'òrgan de contractació; de reconèixer les obligacions i ordenar-ne els pagaments dins l'àmbit de les seues competències; d'autoritzar les comissions de serveis amb dret a indemnització i verificar-ne que s'han fet; d'executar el pagament mitjançant els fons de maniobra de la unitat de despeses i les despeses menors realitzades en la caixa fixa.
  
Dotze
  
Així mateix, es delega en tots els vicerectors, en la secretària general i en el gerent l'autorització de les comissions de serveis amb dret a indemnització, i també la verificació que s'han fet.
  
Tretze
  
Es deleguen en el director de Relacions Internacionals totes aquelles facultats que estan atribuïdes al rector respecte de l'elaboració de convenis amb unes altres universitats estrangeres; els programes europeus d'estudis; el programa de cooperació interuniversitària de l'Agència Espanyola de Cooperació Internacional i les convocatòries d'ajudes per a la promoció d'intercanvis acadèmics entre universitats.
  
Catorze
  
Es delega en els degans, els directors d'escoles universitàries, els directors d'instituts universitaris, els directors de col·legis majors i els directors de serveis la facultat d'autoritzar i de disposar les despeses, i també d'ordenar pagaments de qualsevol mena, dins l'àmbit de les seues respectives competències, que comprenen els seus centres o serveis; de reconèixer les obligacions i ordenar-ne els pagaments en l'àmbit a què es refereix la frase anterior; d'executar el pagament mitjançant els fons de maniobra de la unitat de despesa i les despeses menors realitzades en la caixa fixa.
  
Quinze
  
Així mateix, es delega en els degans i els directors d'escola universitària la concessió de llicències per estudis dels professors fins a set dies i la resolució de les sol·licituds de trasllat dels expedients dels estudiants.
  
Setze
  
Es delega en els directors de departament la facultat d'autoritzar i de disposar les despeses, i també d'ordenar pagaments de qualsevol mena dins l'àmbit del departament que dirigeixen.
  
Aquesta delegació d'atribucions no impedirà la possibilitat del rector de reclamar-ne per a si el coneixement i la resolució.
  
De conformitat amb allò que disposa l'article 13 de la Llei de Règim Jurídic de les Administracions Públiques i del Procediment Administratiu Comú, sempre que l'òrgan delegat faça ús de la delegació continguda en aquesta resolució, es farà constar aquesta circumstància expressament en l'acte administratiu que es dicte.
  
En cap cas no es podran delegar les atribucions que es tinguen al seu torn per delegació continguda en aquesta resolució.
  
Les resolucions que es dicten en virtut d'aquestes delegacions, exhauriran la via administrativa i deixaran expedita la via judicial.
  
De conformitat amb allò que assenyala l'article 13 de la Llei de Règim Jurídic de les Administracions Públiques i del Procediment Administratiu Comú, aquesta resolució es publicarà en el Diari Oficial de la Generalitat Valenciana i tindrà efecte a partir de l'endemà de la seua publicació.
  
Aquesta delegació deroga qualsevol altra delegació de les competències atribuïdes que s'hagués efectuat anteriorment, bé en aquests mateixos òrgans o en uns altres distints.